5เดือนกองทุนนอกกำไร15%
เอสซีไอโกลบอลเฮลธ์แคร์แชมป์หุ้นไทยค่ายบัวหลวงสูงสุด11%
20 ส.ค. 2554

เอสซีไอโกลบอลเฮลธ์แคร์แชมป์หุ้นไทยค่ายบัวหลวงสูงสุด11%
ลิปเปอร์ส เปิดผลงานกองทุนลงทุนต่างประเทศ 5 เดือนแรกแจกผลตอบแทนสูงสุด 15.59% ชนะหุ้นไทยจ่าย 11.74% ส่วนกองทุนน้ำมันทองแจก 9% เศษ
รายงานข่าวจากบริษัท ลิปเปอร์ส เปิดเผยว่า ผลการดำเนินงานในช่วง 5 เดือนแรกของปีนี้ (ม.ค.พ.ค.) พบว่า กองทุนรวมที่ลงทุนในต่างประเทศ (FIF) ให้ผลตอบแทนสูงสุด 15.59% ขณะที่กองทุนรวมที่ลงทุนในหุ้นไทยให้ผลตอบแทนสูงสุดเพียง 11.74%
สำหรับกองทุนที่ไปลงทุนต่างประเทศที่ให้ผลตอบแทนสูงสุด 15.59% คือ กองทุนเปิดเอสซีไอ โกลบอล เฮลธ์แคร์ ลงทุนหุ้นเกี่ยวกับธุรกิจการแพทย์และสุขภาพทั่วโลก รองลงมากองทุนเปิดทิสโก้ อากริคัลเจอร์ ยูโร ฟันด์ ผลตอบแทน 14.29% กองทุนเปิดไทยพาณิชย์ แพลทตินัม โกลบอล ฟันด์ ผลตอบแทน 13.11% กองทุนเปิดบัวหลวงโกลบอลเฮลธ์แคร์ 13.08% และกองทุนเปิดธนชาตพรีเมียมแบรนดส์ฟันด์ 11.18%
ขณะที่กองทุนที่ลงทุนน้ำมันให้ผลตอบแทนสูงสุด คือ กองทุนเปิดทหารไทยออยล์ อยู่ที่ 9.60% ถือเป็นกองทุนที่ให้ผลตอบแทนสูงเป็นอันดับ 8 ของกองทุนต่างประเทศ ส่วนกองทุนที่ลงทุนในทองคำที่ให้ผลตอบแทนสูงสุด คือ กองทุนเปิดทหารไทยโกลด์ อยู่ที่ 9.54% ถือเป็นกองทุนที่ให้ผลตอบแทนสูงเป็นอันดับ 9 ของกองทุนต่างประเทศ
สำหรับผลตอบแทนของกองทุนรวมที่ลงทุนในหุ้นไทยให้ผลตอบแทนสูงสุด 11.74% คือ กองทุนเปิดบัวหลวงธนคม รองลงมากองทุนเปิดอยุธยารักษ์ก้าวหน้า 11.22% กองทุนเปิดกรุงศรีหุ้นไดนามิคปันผล 10.74% กองทุนเปิดบัวหลวงร่วมทุน 10.27% กองทุนเปิดบัวแก้ว 10.04% ขณะที่ตลาดหุ้นไทยให้ผลตอบแทน 5 เดือนแรกอยู่ที่ 3.98%
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า ปีนี้การลงทุนในหุ้นต่างประเทศจะให้ผลตอบแทนที่สูงกว่าตลาดหุ้นไทย เนื่องจากปีที่ผ่านมาหุ้นไทยขึ้นมามากทำให้ส่วนต่างที่จะหากำไรเหลือน้อย จึงแนะนำให้ลูกค้าเริ่มทยอยไปลงทุนต่างประเทศซึ่งหลายๆ ตลาดราคาหุ้นยังถูก เช่น จีน สหรัฐ ขณะที่เศรษฐกิจมีสัญญาณฟื้นตัว
นายมนรัฐ ผดุงสิทธิ์ กรรมการผู้จัดการ บลจ.วรรณ กล่าวว่า ตลาดหุ้นไทยยังได้รับปัจจัยกดดันจากปัญหาหนี้ยุโรป ทำให้ดัชนีหุ้นไทยคงไม่ไปไหนไกล ประกอบกับการเมืองในประเทศที่ยังรอผลการเลือกตั้งทำให้นักลงทุนรอดูนโยบายของรัฐบาลใหม่ โดย บลจ.วรรณยังคงเป้าหมายดัชนีหุ้นไทยปีนี้ที่ 1,200-1,250 จุด ซึ่งหุ้นที่ยังน่าสนใจ ได้แก่ ปิโตรเคมี ธนาคารพาณิชย์